## Pravilnik o primjeni Zakona o posebnom porezu na naftne derivate što se odnosi na eurodizel-dizelsko gorivo obojeno plavom bojom

### NN 63/2000 (30.6.2000.), Pravilnik o primjeni Zakona o posebnom porezu na naftne derivate što se odnosi na eurodizel-dizelsko gorivo obojeno plavom bojom

# MINISTARSTVO FINANCIJA

**1390**

Na temelju članka 24. stavka 2. Zakona o posebnom porezu
na naftne derivate (»Narodne novine« broj 55/00.) ministar
financija uz prethodno mišljenje ministra poljoprivrede i
šumarstva donosi

## PRAVILNIK

### O PRIMJENI ZAKONA O POSEBNOM POREZU NA NAFTNE DERIVATE ŠTO SE ODNOSI NA EURODIZEL-DIZELSKO GORIVO OBOJENO PLAVOM BOJOM

Članak 1.

(1) Ovim se Pravilnikom propisuje oblik, sadržaj i način
vođenja obrazaca za kontrolu potrošnje eurodizel-dizelskog
goriva obojenog plavom bojom što se koristi za pogon poljoprivrednih
strojeva i ribarskih plovila: Obrazac za kontrolu potrošnje
eurodizela-dizelskog goriva obojenog plavom bojom za pogon poljoprivrednih
strojeva (dalje u tekstu: Knjižica goriva za poljoprivrednike),
Obrasce za kontrolu potrošnje eurodizela-dizelskog goriva
obojenog plavom bojom za pogon ribarskih plovila (dalje u tekstu:
Knjižica goriva za ribare), Evidenciju o pravu korištenja
eurodizel-dizelskog goriva obojenog plavom bojom (dalje u tekstu:
Evidencija o pravu korištenja), Evidenciju o kupcima eurodizel-dizelskog
goriva obojenog plavom bojom (dalje u tekstu: Evidencija o kupcima).

(2) Obrasci iz stavka 1. ovoga članka sastavni su dio ovoga
Pravilnika.

Članak 2.

(1) Knjižicu goriva za poljoprivrednike (Obrazac KGP) izdaje
županijski ured nadležan za poslove poljoprivrede.

(2) Knjižicu goriva za ribare (Obrazac KGR) izdaje: odsjek
- područna jedinica Ministarstva poljoprivrede i šumarstva
za obavljanje upravnih i drugih poslova iz područja morskog
ribarstva.

Članak 3.

Pri kupovini eurodizela-dizelskog goriva obojenog plavom bojom
za pogon poljoprivrednih strojeva i ribarskih plovila, korisnici
su dužni prodavatelju predočiti Knjižicu goriva
za poljoprivrednike odnosno Knjižicu goriva za ribare.

Članak 4.

(1) Knjižica goriva za poljoprivrednike i Knjižica goriva
za ribare imaju po 30 stranica, a tiskaju se u obliku lijepljene
i šivane knjižice formata A5, na nemasnom 120 gramskom
papiru.

(2) Prva, druga, predzadnja i zadnja stranica knjižica goriva
od tvrđeg su papira toniranog u zelenoj bolji za poljoprivrednike,
a u tamnoplavoj boji za ribare. Prve stranice knjižice goriva
tiskane su sa zaštitom od krivotvorenja.

(3) Podaci u knjižicama goriva ispunjavaju se rukom velikim
tiskanim slovima.

Članak 5.

(1) Na stranici 1. Knjižice goriva za poljoprivrednike od
vrha prema dnu tiskan je tekst sljedećeg sadržaja:

1. grb Republike Hrvatske;

2. Ministarstvo poljoprivrede i šumarstva;

3. Knjižica goriva za poljoprivrednike;

4. serijski broj knjižice goriva.

(2) Na stranici 3. upisuju se podaci o fizičkoj osobi korisniku
eurodizel-dizelskog goriva obojenog plavom bojom: ime, prezime,
JMBG, adresa i broj iz upisnika proizvođača kultura
u sustavu poticaja.

(3) Na stranici 4. upisuju se podaci o pravnoj osobi korisniku
eurodizel-dizelskog goriva obojenog plavom bojom: naziv tvrtke,
sjedište tvrtke, matični broj i broj iz upisnika proizvođača
kultura u sustavu poticaja.

(4) Na stranici 5. upisuju se podaci o izdavatelju Knjižice
goriva za poljoprivrednike, datum izdavanja knjižice, potpis
i pečat izdavatelja.

(5) Podatke na stranicama 3., 4. i 5. popunjava županijski
ured nadležan za poslove poljoprivrede.

(6) Stranice 6., 8., 10., 12., 14., 16., 18., 20., 22., 24., i
26. sadrže podatke o odobrenoj količini eurodizel-dizelskog
goriva obojenog plavom bojom, a popunjava ih županijski ured
nadležan za poslove poljoprivrede.

(7) Stranice 7., 9., 11., 13., 15., 17., 19., 21., 23., 25. i
27. sadrže podatke o potrošnji eurodizel-dizelskog goriva
obojanog plavom bojom, a popunjava ih prodavatelj.

(8) Stranica 28. je prostor predviđen za posebne napomene.

Članak 6.

(1) Županijski ured nadležan za poslove poljoprivrede
upisuje odobrenu količinu goriva u Knjižicu goriva
za poljoprivrednike dva puta godišnje nakon raspodjele sjetvenih
površina na korisnike poticaja.

(2) Na temelju podataka iz Upisnika proizvođača kultura
u sustavu poticaja nadležno tijelo iz stavka 1. ovoga članka
vodi Evidenciju o pravu korištenja (Obrazac EPK) i u Knjižicu
goriva za poljoprivrednike upisuje količinu goriva koja
se odobrava za korištenje.

Članak 7.

(1) Na stranici 1. Knjižice goriva za ribare od vrha prema
dnu tiskan je tekst sljedećeg sadržaja:

1. grb Republike Hrvatske;

2. Ministarstvo poljoprivrede i šumarstva;

3. Knjižica goriva za ribare;

4. serijski broj knjižice goriva.

(2) Na stranici 3. upisuju se podaci o fizičkoj osobi korisniku
eurodizel-dizelskog goriva obojenog plavom bojom: ime, prezime,
JMBG, naziv obrta, sjedište obrta, serijski broj Povlastice
za obavljanje gospodarskog ribolova na moru i redni broj upisa
u registar.

(3) Na stranici 4. upisuju se podaci o pravnoj osobi korisniku
eurodizel-dizelskog goriva obojenog plavom bojom: naziv tvrtke,
sjedište tvrtke, matični broj, serijski broj Povlastice
za obavljanje gospodarskog ribolova na moru i redni broj upisa
u registar.

(4) Na stranici 5. upisuju se podaci o izdavatelju Knjižice
goriva za ribare - odsjek - područna jedinica Ministarstva
poljoprivrede i šumarstva za obavljanje upravnih i drugih
poslova iz područja morskog ribarstva, adresa, datum izdavanja
knjižice, potpis i pečat izdavatelja.

(5) Na stranici 6. upisuju se podaci o plovilu: ime i luka upisa
broda ili registarska oznaka brodice, veličina plovila
u GT, duljina plovila u metrima i snaga pogonskog porivnog stroja
plovila (kW).

(6) Podatke na stranicama 3., 4., 5. i 6. popunjava odsjek - područna
jedinica Ministarstva poljoprivrede i šumarstva za obavljanje
upravnih i drugih poslova iz područja morskog ribarstva
u županiji koja je izdala povlasticu za obavljanje gospodarskog
ribolova na moru.

(7) Stranice 7., 9., 11., 13., 15., 17., 19., 21., 23., 25. i
27. sadrže podatke o potrošnji eurodizel-dizelskog goriva
obojenog plavom bojom, a popunjava ih prodavatelj.

(8) Stranica 28. je prostor predviđen za posebne napomene.

Članak 8.

Ministarstvo poljoprivrede i šumarstva, na zahtjev izdavatelja,
dostavlja traženu količinu knjižica goriva.

Članak 9.

(1) Porezni obveznik - prodavatelj, koji prodaje eurodizel-dizelsko
gorivo obojeno plavom bojom korisniku toga goriva, dužan
je u knjižicu goriva upisati sljedeće podatke:

1. redni broj;

2. datum prodaje;

3. količinu prodanog goriva u litrama;

4. naziv prodavatelja goriva;

5. pečat i potpis prodavatelja.

(2) Ako porezni obveznik - prodavatelj, prodaje eurodizel-dizelsko
gorivo obojeno plavom bojom kupcu koji gorivo nabavlja radi daljnje
prodaje, kupac mora dati prodavatelju izjavu o skladištenju
toga goriva u prijavljeno skladište.

(3) Izjavu prethodno ovjerava nadležna ispostava Porezne
uprave kod koje je prijavljeno skladište.

(4) Izjava o kupljenim količinama eurodizel-dizelskog goriva
obojenog plavom bojom koje se skladište u prijavljeno skladište,
sastavni je dio ovoga Pravilnika.

Članak 10.

(1) Porezni obveznik koji prodaje eurodizel-dizelsko gorivo obojeno
plavom bojom vodi Evidenciju o kupcima (Obrazac EKU).

(2) U Evidenciju o kupcima upisuje se:

1. naziv poreznog obveznika;

2. adresa;

3. matični broj;

4. područni ured;

5. ispostava;

6. redni broj;

7. datum prodaje;

8. naziv - ime i prezime kupca - korisnika goriva;

9. naziv kupca - broj ovjerene izjave;

10. adresa kupca;

11. naziv tijela koje je izdalo knjižicu goriva;

12. serijski broj knjižice goriva;

13. izdana količina;

14. pečat i potpis ovlaštene osobe.

Članak 11.

(1) Korisnik eurodizel-dizelskog goriva obojenog plavom bojom
za pogon poljoprivrednih strojeva dužan je, prije preuzimanja
Knjižice goriva za poljoprivrednike, nadležnom tijelu
- izdavatelju, podnijeti dokaz o uplati troškova za tiskanje
obrazaca, plaćenih na račun Ministarstva poljoprivrede
i šumarstva (posebna uplatnica).

(2) Izdavatelj Knjižice goriva za poljoprivrednike obvezan
je dostaviti Ministarstvu poljoprivrede i šumarstva prikupljene
posebne uplatnice uz popis korisnika koji su uplatili troškove
iz stavka 1. ovoga članka.

(3) Korisnik eurodizel-dizelskog goriva obojenog plavom bojom
za pogon ribarskih plovila dužan je, prije preuzimanja
Knjižice goriva za ribare, nadležnom tijelu - izdavatelju,
izravno uplatiti iznos za troškove njezine izrade.

(4) Izdavatelj Knjižice goriva za ribare obvezan je prikupljena
sredstva iz stavka 3. ovoga članka uplatiti na račun
Ministarstva poljoprivrede i šumarstva te istodobno dostaviti
uplatnice kojima se potvrđuje uplata sredstava u blagajnu
uz popis korisnika koji su uplatili troškove iz stavka 3.
ovoga članka.

Članak 12.

Ministarstvo poljoprivrede i šumarstva povjerava tiskanje
knjižice goriva pravnoj osobi koja obavlja tiskarsku djelatnost.

Članak 13.

Ovaj Pravilnik objavljuje se u »Narodnim novinama« i
stupa na snagu 1. srpnja 2000. godine.

Klasa: 410-19/00-01/421
Urbroj: 513-07/00-1
Zagreb, 14. lipnja 2000.

Ministar financija
**dr. Mato Crkvenac,** v. r.

![](dodatni/374290.gif)

![](dodatni/374291.gif)

![](dodatni/374292.gif)

![](dodatni/374293.gif)

![](dodatni/374294.gif)

![](dodatni/374295.gif)

![](dodatni/374296.gif)

Pravilnik, NN 63/2000-1390